θεωρία συντακτικού

θεωρία συντακτικού


ενότητα 7η 
προσδιορισμοί

ορισμός
Προσδιορισμοί ονομάζονται τα συμπληρωματικά στοιχεία που προστίθενται στον κεντρικό πυρήνα της πρότασης και συνοδεύουν τους κύριους όρους (υποκείμενο, ρήμα, κατηγορούμενο, αντικείμενο). Με τους προσδιορισμούς ο λόγος αποκτά σαφήνεια, παραστατικότητα και πληρότητα. Είναι δύο ειδών: 

α. Ονοματικοί

β. Επιρρηματικοί

α. ονοματικοί προσδιορισμοί

ορισμός
Ονοματικοί ονομάζονται οι προσδιορισμοί που είναι ουσιαστικά ή επίθετα ή οποιαδήποτε άλλη λέξη μπορεί να τα αναπληρώσει (αντωνυμίες, μετοχές, αριθμητικά) και προσδιορίζουν ονόματα.

είδη
1.Ομοιόπτωτοι: είναι οι ονοματικοί προσδιορισμοί που βρίσκονται στην ίδια πτώση με τον όρο της πρότασης που προσδιορίζουν. Είναι τεσσάρων ειδών:

α. Επιθετικοί

β. Κατηγορηματικοί

γ. Παράθεση 

δ. Επεξήγηση

2. Ετερόπτωτοι: είναι οι ονοματικοί προσδιορισμοί που βρίσκονται σε άλλη πτώση από την πτώση του όρου που προσδιορίζουν. Εκφέρονται με μία από τις πλάγιες πτώσεις: γενική, δοτική και αιτιατική.

β. επιρρηματικοί προσδιορισμοί

ορισμός
Επιρρηματικοί ονομάζονται οι προσδιορισμοί που είναι επιρρήματα ή άλλες λέξεις που έχουν θέση επιρρήματος (εμπρόθετοι προσδιορισμοί, μετοχές, δευτερεύουσες προτάσεις) και προσδιορίζουν κυρίως το ρήμα. Δηλώνουν επιρρηματικές σχέσεις, όπως είναι ο χρόνος, ο τόπος, η αιτία, ο σκοπός κ.ά.

εκφέρονται

1. Μονολεκτικά με:

α. Επιρρήματα
β. Πλάγιες πτώσεις ουσιαστικών, επιθέτων και αντωνυμιών
γ. Επιρρηματικές μετοχές
2. Περιφραστικά με:

α. Εμπρόθετους προσδιορισμούς
β. Δευτερεύουσες επιρρηματικές προτάσεις
ενότητα 8η 

ομοιόπτωτοι ονοματικοί προσδορισμοί
α. επιθετικοί προσδιορισμοί

ορισμός
Επιθετικός προσδιορισμός ονομάζεται η λέξη, κυρίως επίθετο, που προσδιορίζει ένα ουσιαστικό και αποδίδει σ᾿ αυτό μια μόνιμη, σταθερή και γνωστή από πριν ιδιότητα. Η ιδιότητα αυτή ξεχωρίζει το προσδιοριζόμενο ουσιαστικό από τα άλλα όμοιά του. Ο επιθετικός προσδιορισμός συμφωνεί σε γένος αριθμό και πτώση με το προσδιοριζόμενο ουσιαστικό και συνήθως προτάσσεται.

μορφές
α. Επίθετο. 

π.χ. Σύνειμι τοῖς ἀγαθοῖς ἀνθρώποις (συναναστρέφομαι με καλούς ανθρώπους).

β. Επιθετική μετοχή.  

π.χ. ῾Ο λάμπων ἥλιος (ο λαμπερός ήλιος).

γ. Αντωνυμία.

π.χ. ῾Ο ἐμὸς πατήρ (ο δικός μου πατέρας).

δ. Αριθμητικό.

π.χ. ῾Η ζημία ἦν χίλιαι μναῖ (η τιμωρία ήταν χίλιες μνες).

ε. Οποιαδήποτε λέξη με άρθρο μπροστά. Στην περίπτωση αυτή ο επιθετικός προσδιορισμός ονομάζεται "επιθετικός δυνάμει του άρθρου":

· άρθρο + γενική: 
   π.χ. Οἱ ῾Ελλήνων νόμοι (οι ελληνικοί νόμοι).

· άρθρο + επίρρημα:         π.χ. Οἱ νῦν ἄρχοντες (οι τωρινοί άρχοντες).

· άρθρο  + εμπρόθετο:     π.χ. Οἱ ἐκ τῶν ᾿Αθηνῶν πρέσβεις (οι Αθηναίοι πρέσβεις).

στ. Προσηγορικά ουσιαστικά που δηλώνουν επάγγελμα, αξίωμα, ηλικία, εθνικότητα, ιδιότητα και προσδιορίζουν τα ουσιαστικά ἀνήρ, γυνή, ἄνθρωπος.

π.χ. Γέρων ἀνήρ (γέρος ἄνθρωπος).

῎Ανθρωπος ὑφαντής.

ζ. Γεωγραφικά ονόματα (βουνών, λιμνών κλπ.) που προσδιορίζουν γεωγραφικούς όρους, βρίσκονται μπροστά από το προσδιοριζόμενο, έχουν άρθρο και συμφωνούν μ᾿ αυτό σε γένος, αριθμό και πτώση.

π.χ. Τό Πήλιον ὄρος.

῾Ο ᾿Αχελῶος ποταμός.

άρθρο
Ο επιθετικός προσδιορισμός μπορεί να συνοδεύεται ή να μη συνοδεύεται από άρθρο. Διακρίνουμε τις εξής περιπτώσεις·

α. Να έχει άρθρο και το επίθετο και ο προσδιοριζόμενος όρος. 

π.χ. ῾Ο ἀγαθὸς ὁ ἀνήρ.

β. Να έχει άρθρο μόνο ο προσδιορισμός.

π.χ. ῾Ο ἀγαθὸς ἀνήρ.

γ. Να μην έχει άρθρο ούτε το επίθετο ούτε ο προσδιοριζόμενος όρος. 

π.χ. ᾿Αγαθὸς ἀνήρ. 

ουσιαστικοποιημένοι επιθετικοί προσδιορισμοί
'Οταν παραλείπεται το προσδιοριζόμενο ουσιαστικό, ουσιαστικοποιείται ο έναρθρος επιθετικός προσδιορισμός και παίρνει τη νοηματική και συντακτική  θέση του ουσιαστικού που παραλείπεται. Το ουσιαστικό αυτό συνήθως εννοείται εύκολα από τα συμφραζόμενα, π.χ. ἀνήρ, γυνή, ἄνθρωπος κλπ.

Συνηθισμένοι ουσιαστικοποιημένοι επιθετικοί προσδιορισμοί είναι·

ὁ ἀγαθός, ὁ σοφός, οἱ ἀθάνατοι (οι θεοί), οἱ ᾿Αθηναῖοι, ὁ ἄρχων, οἱ ἐν τέλει (οι άρχοντες), ἡ ἀριστερά, ἡ δεξιά (το αριστερό, δεξί χέρι), ἡ πατρίς, ἡ τριήρης, ἡ εἰμαρμένη (η μοίρα), τό ἀγαθόν, τό κακόν, τά τῶν θεῶν (όσα αφορούν τους θεούς), τά τῆς πόλεως, τό ναυτικόν, τά ἱερά, τό μέλλον κ.ά.

β. κατηγορηματικοί προσδιορισμοί
ορισμός
Κατηγορηματικός προσδιορισμός ονομάζεται η λέξη, κυρίως επίθετο, που προσδιορίζει   ένα ουσιαστικό και προσδίδει σ᾿ αυτό μια παροδική ιδιότητα, που διαρκεί όσο η ενέργεια του ρήματος. Η ιδιότητα αυτή κάνει το προσδιοριζόμενο ουσιαστικό διαφορετικό από ό,τι ήταν πριν. Ο κατηγορηματικός προσδιορισμός συμφωνεί σε γένος, αριθμό και πτώση με το ουσιαστικό που προσδιορίζει.

μορφές
α. Επίθετο.


π.χ. ᾿Αγησίλαος φαιδρῷ τῷ προσώπῳ ἐκέλευσεν (ο Αγησίλαος με γελαστό πρόσωπο διέταξε).

β. Επιθετική μετοχή.

π.χ. ᾿Εναυμάχησαν οἱ ᾿Αθηναῖοι διεσπαρμέναις ταῖς ναυσί (οι Αθηναίοι ναυμάχησαν με διασκορπισμένα τα πλοία).

γ. Κατηγορηματική μετοχή.

π.χ. ῾Ο κῆρυξ ηὗρε τοὺς ἄνδρας διεφθαρμένους (ο κήρυκας βρήκε τους φύλακες σκοτωμένους).

δ. Αντωνυμία.



π.χ. Οὗτος ὁ ἄνθρωπος (αυτός ο άνθρωπος).

ε. Τα επίθετα πᾶς, ἅπας, ὅλος, ἄκρος, μέσος, ἔσχατος, μόνος, ἔρημος και οι αντωνυμίες αὐτός (όταν είναι οριστική) και ἕκαστος, όταν δεν έχουν άρθρο. 

Προσοχή: όταν έχουν άρθρο, είναι επιθετικοί προσδιορισμοί και η έννοιά τους αλλάζει.

π.χ. ῎Ακραν τὴν οὐρὰν σείουσιν (κουνούν τη άκρη της ουράς τους).

στ. Οι αντωνυμίες: ὅδε, ἥδε, τόδε -οὗτος, αὕτη, τοῦτο -ἐκεῖνος, ἐκείνη, ἐκεῖνο  είναι πάντα κατηγορηματικοί προσδιορισμοί, όταν λειτουργούν ως ομοιόπτωτοι ονοματικοί προσδιορισμοί.

π.χ. ᾿Εκεῖνος ὁ ἀγών.

άρθρο
Ο κατηγορηματικός προσδιορισμός δεν έχει άρθρο ποτέ.

π.χ. ᾿Αγαθὸς ὁ ἀνήρ.

γ. παράθεση
ορισμός
Παράθεση ονομάζεται ο ομοιόπτωτος προσδιορισμός που προσθέτει στον προσδιοριζόμενο όρο ένα κύριο και γνωστό γνώρισμα ή το χαρακτηρίζει με περισσότερη ακρίβεια. Είναι κυρίως ουσιαστικό. Είναι μια έννοια γενική, με ευρύτερο πλάτος, ενώ ο προσδιοριζόμενος όρος είναι ειδικότερη, στενότερη και πιο συγκεκριμένη έννοια. Ισοδυναμεί με αναφορική πρόταση. Κανονικά βρίσκεται μετά τον προσδιοριζόμενο όρο.

μετάφραση 
α. με αναφορική πρόταση ή

 β. όπως είναι.

π.χ. ῞Ομηρος, ὁ ποιητής = ο 'Ομηρος, ο οποίος είναι ποιητής.
ο προσδιοριζόμενος όρος μπορεί να είναι
α. ουσιαστικό.

β. αντωνυμία, κυρίως οι προσωπικές.

γ. ολόκληρη πρόταση.

μορφές
α. Απλό ουσιαστικό.

π.χ. ᾿Αρχίδαμος, ὁ βασιλεύς (ο Αρχίδαμος, ο οποίος ήταν βασιλιάς).

β. Επιθετική μετοχή.

π.χ. ῾Ημεῖς οἱ λέγοντες (εμείς οι ρήτορες).

γ. Αναφορική πρόταση.

π.χ. Λεωτυχίδης, ὅσπερ ἡγεῖτο τῶν ἐν Μυκάλῃ ῾Ελλήνων, ἀπεχώρησεν ἐπ᾿ οἴκου (ο Λεωτυχίδης, ο οποίος ήταν αρχηγός των Ελλήνων στη Μυκάλη, αναχώρησε για την πατρίδα).

δ. Δεν είναι ποτέ επίθετο, εκτός αν αυτό είναι ουσιαστικοποιημένο.

π.χ. Σόλων, ὁ σοφός (ο Σόλων, ο οποίος είναι σοφός).

είδη
α. Απλή παράθεση.
 π.χ. Αρχίδαμος ὁ βασιλεύς.

β. Προεξαγγελτική παράθεση:

προσδιορίζει ολόκληρη πρόταση και βρίσκεται πάντα πριν από αυτή. Ως προεξαγγελτική παράθεση χρησιμοποιούνται λέξεις ή φράσεις σε ουδέτερο γένος ή αναφορικές προτάσεις που εισάγονται με ὅ και στις οποίες εννοείται το ρήμα ἐστί:

π.χ. τό λεγόμενον (όπως λένε), τό θαυμαστότατον (το πιο θαυμαστό), τό μέγιστον (το πιο σπουδαίο), τό τοῦ ῾Ομήρου (όπως λέει ο 'Ομηρος), ὅ δέ πάντων δεινότατον (ἐστί) (πράγμα το οποίο είναι το φοβερότερο απ᾿ όλα) κ.ά.

π.χ. Καὶ τὸ πάντων δεινότατον, οὗτος ὑμᾶς προδέδωκεν (και το πιο φοβερό απ᾿ όλα, αυτός σας πρόδωσε).

γ. Γενική παραθετική:

εκφέρεται σε γενική πτώση, ενώ το προσδιοριζόμενο βρίσκεται σε άλλη πτώση.

συνήθως με τις κτητικές αντωνυμίες (ἡμέτερος, ὑμέτερος, σφέτερος, ἐμός), το αὐτοῦ ή αὐτῶν και με επίθετα που ισοδυναμούν με γενική ουσιαστικού (᾿Αθηναῖος = ἐξ ᾿Αθηνῶν κ.ά.). Στη μετάφραση μπορεί να παραλείπεται.

π.χ. ᾿Αθηναῖος εἶ, πόλεως μεγίστης (είσαι από την Αθήνα, την μεγαλύτερη πόλη).

Τὰ ἐμὰ δυστήνου κακά (τα δικά μου κακά του άμοιρου).

δ. Επιμεριστική παράθεση:

όταν η έννοια της παράθεσης διαιρείται σε μέρη από τα οποία αποτελείται. Προηγείται κάποια επιμεριστική αντωνυμία ή κάποια περιεκτική λέξη ή άλλη λέξη πληθυντικού αριθμού και ακολουθεί επιμερισμός των ομοειδών προσώπων ή πραγμάτων από τα οποία αποτελείται. Συνήθεις επιμεριστικές παραθέσεις είναι: 

 ὁ μέν ... ὁ δέ, ἄλλος μέν ... ἄλλος δέ, πολλοί μέν ... πολλοί δέ, ἕκαστος.

π.χ. Οἱ ἄνδρες, ὁ μὲν πράττει, ὁ δὲ ὀκνεῖ (από τους άνδρες, άλλος μεν ενεργεί, άλλος δε είναι οκνηρός).

Σημείωση: μια ανακόλουθη μορφή επιμεριστικής παράθεσης είναι το σχήμα του καθολικού και του μερικού (καθ᾿ ὅλον καί μέρος), κατά το οποίο ένας όρος, αντί να μπει σε γενική διαιρετική, συμφωνεί με την πτώση του ονόματος που προσδιορίζει.

π.χ. Οἱ στρατηγοὶ (= τῶν στρατηγῶν) βραχέα ἕκαστος ἀπηλογήθη.

ε. Περιγραφική παράθεση: είναι μια φράση που αποτελείται από ουσιαστικό συνοδευόμενο από άλλους προσδιορισμούς.

π.χ. Παυσανίας ὁ Λακεδαιμονίων βασιλεύς (ο Παυσανίας, ο βασιλιάς των Λακεδαιμονίων).

στ. 'Εναρθρη γενική κύριου ονόματος όταν παραλείπεται ένα από τα ουσιαστικά υἱός, θυγάτηρ, δοῦλος, σύζυγος.

π.χ. Περικλῆς ὁ Ξανθίππου ᾑρέθη λέγειν.

τα γεωγραφικά ονόματα είναι παραθέσεις όταν
α. διαφέρουν σε γένος με το προσδιοριζόμενο.

π.χ. Τὸ ὄρος ῞Οσσα.

β. είναι μετά το προσδιοριζόμενο, άσχετα με το γένος.

π.χ. Τὰ ὄρη Γεράνια.

γ. 'Οταν το γεωγραφικό όνομα είναι πριν το γεωγραφικό όρο και δεν έχει άρθρο, τότε παράθεση είναι ο γεωγραφικός όρος.


π.χ. Γεράνια, τὰ ὄρη.

δ. επεξήγηση
ορισμός
Επεξήγηση ονομάζεται ο ομοιόπτωτος προσδιορισμός που εξειδικεύει και ορίζει σαφέστερα ένα ουσιαστικό ή αντωνυμία. Είναι έννοια ειδικότερη και πιο συγκεκριμένη από τον προσδιοριζόμενο όρο, που είναι γενική και αόριστη έννοια, και αποδίδει σ᾿ αυτόν ένα απαραίτητο γνώρισμα. Κανονικά βρίσκεται μετά τον προσδιοριζόμενο όρο και χωρίζεται με κόμμα από αυτόν.

μετάφραση 
α. όπως είναι 

β. με το δηλαδή.

π.χ. Ποιητής, ὁ ῞Ομηρος = ποιητής, δηλαδή ο 'Ομηρος.

ο προσδιοριζόμενος όρος μπορεί να είναι
α. ουσιαστικό ή ουσιαστικό σύνολο.

β. ουδέτερο δεικτικής αντωνυμίας (τοῦτο, ταῦτα, ἐκεῖνο, αὐτό).

γ. οποιοδήποτε γλωσσικό στοιχείο με ασαφές περιεχόμενο.

μορφές
α. Ουσιαστικό ή σπανιότερα ουσιαστικό σύνολο.

π.χ. ῾Ο βασιλεὺς ᾿Αρχίδαμος (ο βασιλιάς, δηλαδή ο Αρχίδαμος).

β. Άναρθρο ή έναρθρο απαρέμφατο.

π.χ. Εἷς οἰωνὸς ἄριστος, ἀμύνεσθαι περὶ πάτρης (ένας οιωνός είναι ο καλύτερος, να υπερασπίζεσαι την πατρίδα).

Τοῦτ᾿ ἐστὶν ἀρετὴ, τὸ σῴζειν αὑτόν (αυτό είναι αρετή, δηλαδή να σώζει κανείς τον εαυτό του).

γ. Δευτερεύουσα ονοματική πρόταση (ειδική, ενδοιαστική, πλάγια ερωτηματική).

π.χ. Οὐ τοῦτο λέγω, ὡς οὐ δεῖ ἰέναι (δε λέω αυτό, ότι δηλαδή δεν πρέπει να προχωρήσουμε).

δ. Κύρια πρόταση με το λέγω. 

π.χ. Προσέκρουσ᾿ ἀνθρώπῳ πονηρῷ, ᾿Ανδροτίωνα λέγω (έπεσα πάνω σ᾿ έναν κακό άνθρωπο, τον Ανδροτίωνα εννοώ).

ε. Επιρρηματική μετοχή ή πρόταση, η οποία επεξηγεί αντίστοιχο επιρρηματικό προσδιορισμό.

π.χ. Τότε ἀφίχθη, ὃτε αἱ νῆες ἀνεκεχωρήκεσαν (έφτασε τότε, όταν δηλαδή είχαν αναχωρήσει τα πλοία).

στ. Επίθετο: μετά την αντωνυμία τοιοῦτος.

π.χ. Τὸ τῆς πόλεως ἦθος ἴδοι τὶς ἂν τοιοῦτον, ἀψευδὲς καὶ χρηστόν (μπορεί να δει κανείς ότι το ήθος της πόλης είναι τέτοιο, δηλαδή ειλικρινές και  έντιμο).

ενότητα 9η 

ετερόπτωτοι ονοματικοί προσδορισμοί
α. σε γενική
1. Κτητική:

α. δηλώνει σε ποιον ανήκει το προσδιοριζόμενο. 

β. συνήθως με τα επίθετα: οἰκεῖος, ἐχθρός, ἀλλότριος (ξένος), ἴδιος (δικός μου), ἱερός, συγγενής, φίλος, ἑταῖρος (φίλος), κοινός κ.ά.

π.χ. ῾Η ψυχὴ τοῦ ἀνθρώπου.

Φίλος Περσῶν ἐγένετο Παυσανίας (ο Παυσανίας έγινε φίλος των Περσών).

2. Διαιρετική ή του όλου: 

α. δηλώνει το σύνολο μέρος του οποίου είναι ο προσδιοριζόμενος όρος. 

β. προσδιορίζει:

· λέξεις που δηλώνουν αριθμό, ποσό. 

π.χ. Τῶν νεῶν δύο (δύο από τα πλοία).

· αντωνυμίες (τίς, τις, πόσος κλπ). 

π.χ. Τὶς τῶν ἀνδρῶν ἐτόλμησε τοῦτο; (ποιος από τους άνδρες τόλμησε αυτό;).

· υπερθετικό βαθμό.

 π.χ. ῏Ην μέγιστος τῶν ἀνδρῶν (ήταν ο καλύτερος από τους Πέρσες).

· τα εμπρόθετα εἰς τοῦτο, εἰς τοσοῦτο (σε αυτό το σημείο).

 π.χ. Εἰς τοῦτο ἀναιδείας ἀφίκετο (έφτασε σε τέτοιο σημείο αναίδειας).

· γεωγραφικούς όρους. 

π.χ. ῾Η Οἰνόη τῆς ᾿Αττικῆς.

· μέρη οικοδομήματος ή μέλη σώματος. 

π.χ. ῾Η ὀροφὴ τοῦ ναοῦ. 

῾Η χεὶρ τοῦ ὁπλίτου.

· τοπικά, χρονικά και ποσοτικά επιρρήματα. 

π.χ. ῞Απαξ τοῦ ἔτους (μια φορά το χρόνο).

3. Αιτίας:

α. δηλώνει την αιτία που προκαλεί την έννοια του προσδιοριζόμενου.

β. συνήθως ακολουθεί:

· δικανικά επίθετα και ουσιαστικά (ἔνοχος, αἴτιος, ἀθῶος, ὑπόδικος, ὑπόλογος, ὑπεύθυνος -δίκη, γραφή (καταγγελία), ὀργή κ.ά.)

π.χ. Δίκη κλοπῆς (δίκη για κλοπή).

Αἴτιοι τοῦ φόνου (ένοχοι για τον φόνο).

· επίθετα και ουσιαστικά ψυχικού πάθους (εὐδαίμων, μακάριος, χαρά, λύπη κ.ά.).

π.χ. Χαρὰ νίκης (χαρά για τη νίκη).

4. Αξίας ή του τιμήματος:
α. δηλώνει την αξία του προσδιοριζόμενου όρου.

β. συνήθως με τα επίθετα ἄξιος, ἀνάξιος, ἀξιόχρεως (αρκετός), ἀντάξιος, τίμιος (αυτός που έχει κάποια αξία), ὤνιος (αυτός που είναι για πώληση), ὠνητός (αυτός που αγοράζεται).

π.χ. ᾿Αγρὸς ἄξιος ταλάντου (αγρός αξίας ενός ταλάντου).

Οἰκία εἴκοσι μνῶν (οικία αξίας εἴκοσι μνων).

5. Ιδιότητας ή του μέτρου:

α. δηλώνει την ιδιότητα (έκταση, μέγεθος, ηλικία, ποσό, μέτρο κ.ά.) του προσδιοριζόμενου όρου. 

β. συνήθως συνοδεύεται από αριθμητικό ή επίθετο.

π.χ. Ποταμὸς τριῶν πλέθρων (ποταμός τριών πλέθρων).

Πέντε ἡμερῶν σιτία ( τρόφιμα για πέντε μέρες).

6. Δημιουργού:

δηλώνει το δημιουργό του προσδιοριζόμενου ουσιαστικού.

π.χ. ῾Ηρακλέους ἄθλοι (οι άθλοι του Ηρακλή).

Τὰ ἔπη τοῦ ῾Ομήρου.

7. Ύλης:
δηλώνει την ύλη από την οποία είναι κατασκευασμένο το προσδιοριζόμενο όνομα.

π.χ. Στέφανος δάφνης (στεφάνι από δάφνη).

Τάλαντα ἀργυρίου (αργυρά τάλαντα).

8. Περιεχομένου:

α. δηλώνει το περιεχόμενου του προσδιοριζόμενου ονόματος.

β. συνήθως με ουσιαστικά που δηλώνουν περιεκτικότητα, χωρητικότητα, πλήθος (ὁμάς, δῆμος, ὅμιλος, στρατός, λαός, ἔθνος, κοινόν, πλῆθος, ἀγέλη κ.ά.).

π.χ. Τὸ πλῆθος τῶν ἐναντίων (το πλήθος των εχθρών).

Στρατὸς Πελοποννησίων.

9. Παραθετική:
είναι παράθεση ή επεξήγηση σε γενική πτώση.

π.χ. Τἀμὰ δυστήνου κακά (οι δικές μου συμφορές του δυστυχισμένου).

10. Συγκριτική:

α. εκφράζει το β' όρο σύγκρισης (το πρόσωπο ή το πράγμα με το οποίο συγκρίνεται το προσδιοριζόμενο, που είναι ο α' όρος σύγκρισης).

β. συνήθως με:

· επίθετα συγκριτικού βαθμού.

π.χ. Τούτου σοφώτερος (σοφότερος απ᾿ αυτόν).

· επίθετα υπερθετικού βαθμού.

π.χ. Φιλοκινδυνότατος πάντων ἀνθρώπων εἶ (είσαι ο πιο ριψοκίνδυνος από όλους τους ανθρώπους).
· συγκριτικά επίθετα: διάφορος (διαφορετικός), ἄλλος, ἀλλότριος (ξένος), ξένος, ἕτερος, ἐνάντιος, προτεραῖος (της προηγούμενης μέρας) ὑστεραῖος (της επόμενης μέρας).

π.χ. ῞Ετερον τὸ ἡδύ τοῦ ἀγαθοῦ (ἀλλο το ευχάριστο από το καλό).

· αναλογικά και πολλαπλασιαστικά αριθμητικά.

π.χ. Διπλασία τῆς ἡμετέρας πόλεως ἦν (ήταν διπλάσια από τη δική μας πόλη).

11. Καταγωγής:

δηλώνει την καταγωγή του προσδιοριζόμενου όρου.

π.χ. Σωκράτης Σωφρονίσκου (Σωκράτης, γιος του Σωφρονίσκου).

12. Συγγένειας:

α. δηλώνει συγγένειες εκτός από την πατρική.

β. με τη λέξη "δοῦλος".

π.χ. Φερετίμη Βάτου (η Φερετίμη σύζυγος του Βάτου).

Δοῦλος τοῦ ῾Ιππάρχου.

13. Υποκειμενική:
α. δηλώνει το υποκείμενο της ενέργειας που υποδηλώνει το προσδιοριζόμενο ουσιαστικό (το ουσιαστικό πρέπει να παράγεται από ρήμα). 

β. εντοπίζεται, αν μετατρέψουμε το ουσιαστικό, από το οποίο εξαρτάται, σε ρήμα, οπότε η γενική γίνεται υποκείμενο.

π.χ. ῾Η νίκη τῶν ῾Ελλήνων (νικοῦσιν οἱ ῞Ελληνες).

῾Η κρίσις τῶν θεῶν (κρίνουσι οἱ θεοί).

14. Αντικειμενική:

α. δηλώνει το αντικείμενο της ενέργειας που υποδηλώνει το προσδιοριζόμενο ουσιαστικό (το ουσιαστικό πρέπει να παράγεται από ρήμα).

β. εντοπίζεται, αν μετατρέψουμε το ουσιαστικό, από το οποίο εξαρτάται, σε ρήμα, οπότε η γενική γίνεται αντικείμενο.

γ. ονόματα που δέχονται γενική αντικειμενική είναι όσα παράγονται από ρήματα που παίρνουν αντικείμενο σε γενική (μνήμης, λήθης, στέρησης, απαλλαγής, φροντίδας, αμέλειας, επιθυμίας, απομάκρυνσης, εξουσίας, υποταγής, υπεροχής, επιτυχίας, αποτυχίας).

π.χ. ᾿Επιμελὴς τῶν φίλων εἶ (φροντίζεις τους φίλους).

Φροντὶς ἀγροῦ (φροντίζω τον αγρό).

Παρατηρήσεις στη γενική υποκειμενική και αντικειμενική:

1. 'Οταν τρέπουμε το προσδιοριζόμενο ουσιαστικό σε ρήμα χρησιμοποιούμε ρήμα ενεργητικής φωνής. Χρησιμοποιούμε ρήμα παθητικής φωνής μόνο όταν δεν υπάρχει αντίστοιχο στην ενεργητική φωνή.

2. Αν το όνομα δεν τρέπεται σε ρήμα χρησιμοποιούμε συνώνυμό του.
β. σε δοτική
1. Αντικειμενική:

α. δηλώνει το αντικείμενο της ενέργειας που υποδηλώνει το όνομα από το οποίο εξαρτάται η δοτική.

β. προσδιορίζει ονόματα που παράγονται από ρήματα που συντάσσονται με δοτική (φιλίας, έχθρας, ωφέλειας, βλάβης, συμφωνίας, ισότητας, ομοιότητας, ακολουθία, προσέγγιση, ένωση άμιλλα, σύνθετα με ὁμοῦ, σύν και ἐν).

Προσοχή: στη δοτική αντικειμενική δε χρειάζεται να μετατρέψουμε το όνομα σε ρήμα.

π.χ. Πάντες ᾿Αλκιβιάδῃ ὅμοιοι ἐγένοντο (όλοι έγιναν όμοιοι με τον Αλκιβιάδη).

2. Αναφοράς:

α. δηλώνει το πεδίο στο οποίο αναφέρεται η έννοια του ονόματος που προσδιορίζει.

β. προσδιορίζει συνήθως επίθετα.

π.χ. ῾Ηδὺς τῇ ὄψει (ευχάριστος ως προς την όψη).

γ. σε αιτιατική
Αναφοράς:

α. εκφράζει το πεδίο στο οποίο αναφέρεται η έννοια του ονόματος που προσδιορίζει.

β. λέξεις που συχνά χρησιμοποιούνται ως αιτιατικές της αναφοράς είναι: ὄνομα, ἀριθμόν, πλῆθος, μέγεθος, γένος, ὕψος, εὖρος, μῆκος, βάθος.

γ. μεταφράζεται με: ως προς το ..., στο να...

π.χ. Δεινός εἰμι ταύτην τὴν τέχνην (είμαι ικανός σ᾿ αυτή την τέχνη).

῾Εξακόσιοι τὸν ἀριθμόν (εξακόσιοι στον αριθμό).

ενότητα 10η
η γενική
η γενική στο λόγο

'Ενα όνομα σε γενική πτώση μπορεί να αποτελεί μέρος:

α.  ενός απλού ρηματικού συνόλου, δηλαδή να εξαρτάται από κάποιο ρήμα και να λειτουργεί ως αντικείμενο ή κατηγορούμενο.

β. ενός επαυξημένου ρηματικού συνόλου, δηλαδή να εξαρτάται από επίρρημα, επιφώνημα ή να λειτουργεί η ίδια ως επιρρηματικός προσδιορισμός.

γ. ενός ονοματικού συνόλου.

λειτουργία γενικής

από ρήμα

Η γενική που εξαρτάται από ρήμα μπορεί να είναι: 

1. Αντικείμενο (βλ. σχετική ενότητα).

2. Κατηγορηματική (βλ. σχετική ενότητα).

από όνομα 

Η γενική που εξαρτάται από όνομα (ουσιαστικό ή επίθετο) είναι ετερόπτωτος ονοματικός προσδιορισμός (βλ. σχετική ενότητα).

από επίρρημα

Η γενική που εξαρτάται από επίρρημα μπορεί να είναι:

1. Διαιρετική: εξαρτάται από επιρρήματα που δηλώνουν ποσό, τόπο και χρόνο.

π.χ. ῞Απαξ τοῦ ἔτους (μια φορά το χρόνο).

2. Συγκριτική: εξαρτάται από επιρρήματα συγκριτικού βαθμού.

π.χ. Μᾶλλον τούτου ἐπόνει (κόπιαζε περισσότερο από αυτόν).

3. Αφετηρίας: εξαρτάται από:

· προθετικά επιρρήματα (εἴσω, ἔνδον, ἐντός, ἐκτός, μεταξύ, ἔμπροσθεν)

π.χ. ᾿Εντὸς εἴκοσι ἡμερῶν (μέσα σε είκοσι μέρες).

· από τοπικά επιρρήματα που δηλώνουν απομάκρυνση (ἔξω, πόρρω, πρόσω)

π.χ. Πόρρω τῶν βωμῶν (μακριά από τους βωμούς).

4. Αναφοράς: εξαρτάται από τροπικά επιρρήματα (πῶς, εὖ, κακῶς κ.ά.). Σ᾿ αυτή την περίπτωση το ρήμα της πρότασης θα είναι ένα από τα ἔχω, ἤκω, εἰμί, κεῖμαι και τα συνώνυμά τους
π.χ. Οὐ κακῶς ἔχω γνώμης (είμαι σωστός στην κρίση μου).

5. Αντικειμενική: εξαρτάται από επιρρήματα που παράγονται από επίθετα που συντάσσονται με γενική αντικειμενική, όπως ἀπείρως, ἐπιμελῶς, ἐγκρατῶς κ.ά.

π.χ. Τῶν μεγίστων ἐπιτηδευμάτων ἀπείρως ἔχουσιν.

από επιφώνημα
Η γενική που εξαρτάται από επιφώνημα είναι της αιτίας, γιατί δηλώνει την αιτία του ψυχικού παθήματος που προκαλεί την αναφώνηση.

 π.χ. Φεῦ τοῦ ἀνδρός (αλίμονο στον άνδρα)

ως επιρρηματικός προσδιορισμός

Η γενική ως επιρρηματικός προσδιορισμός σε ρηματικό σύνολο μπορεί να δηλώνει:

1. Τόπο: δηλώνει τον τόπο όπου γίνεται αυτό που λέει το ρήμα.

π.χ. Πολύτροπος  αὐτοῦ  ἀποθνῄσκει (ο Πολύτροπος πέθανε εδώ).

2. Χρόνο: δηλώνει το χρόνο κατά τη διάρκεια του οποίου γίνεται αυτό που λέει το ρήμα. Πολύ συχνά οι λέξεις· ἡμέρας, νυκτός, δείλης (το δειλινό), ἔαρος (την άνοιξη), χειμῶνος, ἔτους κ.ά.

π.χ. Τῆς νυκτός ἐβουλεύοντο ἀναχωρεῖν (σχεδίαζαν να φύγουν τη νύχτα).

3. Σκοπό: δηλώνει το σκοπό της ενέργειας του προσδιοριζόμενου ρήματος. Συνήθως είναι έναρθρο απαρέμφατο.

π.χ. ᾿Ετειχίσθη ᾿Αταλάντη τοῦ μὴ λῃστάς κακουργεῖν τὴν Εὔβοιαν (χτίστηκε οχυρό στην Αταλάντη, για να μην καταστρέφουν ληστές την Εύβοια).

4. Ποσό. π.χ. Πόσου διδάσκει Εὔηνος (πόσα παίρνει για τη διδασκαλία ο Εύηνος;).

5. Αξίας ή τιμήματος: δηλώνει το ποσό, την αξία ή το τίμημα της προσδιοριζόμενης      ενέργειας. Εξαρτάται από ρήματα που σημαίνουν συναλλαγή, αγοραπωλησία, εκτίμηση (ἀξιῶ, ἀλλάσσω, ἀγοράζω, πωλῶ, ἐκτιμῶ, πιπράσκω ( = πουλώ)).

π.χ. ῾Η λεία ἐπράθη πέντε ταλάντων (τα λάφυρα πουλήθηκαν για πέντε τάλαντα).

6. Αιτίας ή εγκλήματος: προσδιορίζει:

· ρήματα ψυχικού πάθους (ἐπαινῶ, θαυμάζω, ὀργίζομαι, μέμφομαι) 

· δικαστικά (δικάζομαι, κρίνομαι, φεύγω)

π.χ. Ζηλῶ σε τοῦ πλούτου (σε ζηλεύω για τον πλούτο σου)

7. Ποινής: προσδιορίζει δικαστικά ρήματα.

π.χ. Κατεψηφίσθησαν θανάτου (καταδικάστηκαν σε θάνατο).

8. Η γενική μπορεί να αποτελεί μέρος ενός προθετικού συνόλου και να δείχνει επιρρηματική σχέση.

π.χ. Οὐδεὶς  διὰ τέλους εὐδαιμονεῖ.

ενότητα 11η 

η δοτική
η δοτική στο λόγο

'Ενα όνομα σε δοτική μπορεί να αποτελεί: 

α. κύριο όρο ενός απλού ρηματικού συνόλου
β. μέρος ενός ονοματικού συνόλου
γ. μέρος ενός επαυξημένου ρηματικού συνόλου.

λειτουργία δοτικής

από ρήμα
Η δοτική που εξαρτάται από ρήμα μπορεί να είναι:

1. Αντικείμενο (βλ. σχετική ενότητα).

2. Προσωπική: είναι δοτική προσώπου ή προσωπικής αντωνυμίας που εξαρτάται από ρήμα χωρίς να είναι αντικείμενό του. Δηλώνει το πρόσωπο για το οποίο υπάρχει ή γίνεται αυτό λέγεται στην πρόταση. Διακρίνεται σε:

α. Απροσώπων ρημάτων: συνοδεύει τα απρόσωπα ρήματα και τις απρόσωπες εκφράσεις (βλ. σχετική ενότητα).

β.  Κτητική: δηλώνει το πρόσωπο που κατέχει κάτι. Συνοδεύει τα ρήματα εἰμί, ὑπάρχω και γίγνομαι, όταν είναι υπαρκτικά. 

Μετάφραση:  τα ρήματα με το έχω και τη δοτική ως υποκείμενό του.
π.χ. ῎Εστι ὑμῖν χρήματα (έχετε χρήματα, υπάρχουν σε εσάς χρήματα).

γ. Χαριστική: δηλώνει το πρόσωπο για χάρη ή προς ωφέλεια (κυρίως υλική) του οποίου γίνεται αυτό που λέει το ρήμα.

Μετάφραση: για χάρη, προς ωφέλεια.

π.χ. Πολλὰ ἔπραξα σοι (έκανα πολλά για χάρη σου).

δ. Αντιχαριστική:  δηλώνει το πρόσωπο προς βλάβη ή ζημιά (κυρίως υλική) του οποίου γίνεται αυτό που λέει το ρήμα.

Μετάφραση:  προς βλάβη, προς ζημία, εναντίον.
π.χ. Πάντες κακὰ νοοῦσι τῷ τυράννῳ (όλοι σκέφτονται κακά εναντίον του τυράννου).

ε. Ηθική: δηλώνει το πρόσωπο το οποίο αισθάνεται χαρά ή λύπη, ευχαρίστηση ή δυσαρέσκεια, υπερηφάνεια ή ταπείνωση εξαιτίας της ενέργειας του ρήματος. Συνήθως είναι προσωπική αντωνυμία α' ή β' προσώπου. 

Μετάφραση: προς χαρά, προς λύπη,  απλή γενική.

π.χ. ῾Ως καλὸς μοι ὁ πάππος (πόσο καλός είναι σε μένα ο παππούς).

· Συχνά η δοτική προσωπική ηθική συνοδεύεται από τη δοτική των μετοχών των ρημάτων βούλομαι, θέλω, ἥδομαι, ἄχθομαι ή του επιθέτου ἄσμενος και τα ρήματα εἰμί ή γίγνομαι (ἦν μοι βουλομένῳ, ἦν μοι ἀχθομένῳ, ἦν μοι ἡδομένῳ). Οι μετοχές είναι κατηγορηματικές και λειτουργούν ως κατηγορούμενο στη δοτική.

π.χ. ᾿Επανέλθωμεν εἴ σοι ἡδομένῳ ἐστίν (ας επανέλθουμε, αν σου αρέσει).

στ. Κρίνοντος προσώπου ή αναφοράς: δηλώνει το πρόσωπο κατά την κρίση του οποίου ισχύει αυτό που λέει το ρήμα. Συνήθως με τα ρήματα δοκῶ, φαίνομαι και τα συνώνυμά τους. Συχνά συνοδεύεται από το ὡς.

Μετάφραση:  για μένα, κατά τη γνώμη μου, κατά την κρίση μου, όσο με αφορά.

π.χ. Τεκμήριόν μοι τούτου ἱκανόν ἐστι τόδε (αυτό κατά τη γνώμη μου είναι ικανοποιητική απόδειξη για το θέμα αυτό).

ζ. Ενεργούντος προσώπου ή ποιητικού αιτίου: δηλώνει το πρόσωπο από το οποίο προέρχεται αυτό που παθαίνει το υποκείμενο του ρήματος. Εξαρτάται από:

· παθητικά ρήματα συντελικού χρόνου. 

π.χ. Τοῖς Λακεδαιμονίοις διέγνωστο λελύσθαι τὰς σπονδάς (είχε διαπιστωθεί από τους Λακεδαιμονίους ότι είχαν διαλυθεί οι συνθήκες).

· ρηματικά επίθετα σε -τεος και -τος. 

π.χ. ᾿Ωφελητέα σοι ἡ πόλις (η πόλη πρέπει να ωφεληθεί από σένα).

· τα απρόσωπα ρήματα δεῖ, ἐνδεῖ, μέλει, μεταμέλει, μέτεστι, παρεσκεύασται. 

π.χ. ᾿Επειδή παρεσκεύαστο αὐτοῖς (αφού αυτοί είχαν ετοιμαστεί).

από όνομα
Η δοτική που εξαρτάται από όνομα είναι ετερόπτωτος ονοματικός προσδιορισμός (βλ. σχετική ενότητα).

από επιφώνημα
Η δοτική που  εξαρτάται από επιφώνημα είναι ηθική. 

π.χ. Οὐαὶ τοῖς ἡττημένοις (αλίμονο στους ηττημένους).

από επίρρημα
Η δοτική που εξαρτάται από επίρρημα είναι  αντικειμενική ή συντακτική. Δηλώνει:

α.  Χρόνο. π.χ. ῞Ηξει πόλεμος καὶ λοιμὸς ἅμα αὐτῷ (θα έρθει ο πόλεμος και μαζί του η ασθένεια).

β.  Συνοδεία.  π.χ. ῾Ομοῦ τοῖς φίλοις (μαζί με τους φίλους).

γ.  Ακολουθία.  π.χ. ᾿Ακολούθως τοῖς εἰρημένοις (σύμφωνα με αυτά που έχουν λεχθεί).

δ.  Συμφωνία. π.χ. Συμφώνως τῷ νόμῳ (σύμφωνα με το νόμο).

Σημείωση: όταν χαρακτηρίζουμε τις παραπάνω δοτικές είναι απαραίτητο να  λέμε για παράδειγμα δοτική αντικειμενική που δηλώνει συνοδεία και όχι δοτική της συνοδείας.

ως επιρρηματικός προσδιορισμός
Η δοτική ως επίρρημα προσδιορισμός μπορεί να δηλώνει:

1. Τόπο:  δηλώνει τον τόπο όπου γίνεται αυτό που λέει το ρήμα. Συχνά δοτικές του τόπου είναι οι λέξεις: ᾗ (όπου), τῇδε (εδώ), ταύτῃ (εκεί) ἐκείνῃ (εκεί), ἄλλῃ (αλλού).

π.χ. Γῇ ἐκεῖτο (κείτονταν στη γη).

2. Χρόνο: δηλώνει το χρόνο κατά τον οποίο γίνεται αυτό που λέει το ρήμα. Συχνά  δοτικές του χρόνου είναι οι λέξεις: ἡμέρᾳ, νυκτί, τῇ ὑστεραίᾳ, μηνί, ἔτει.

π.χ. Πέμπτῃ ἡμέρᾳ ἐξέπλευσαν (εξέπλευσαν την πέμπτη μέρα).

3. Αιτία:  συνοδεύει ρήματα ψυχικού πάθους.

π.χ. Λιμῷ ἀπέθανεν (πέθανε από πείνα).

4. Αναφορά: δηλώνει το πράγμα αναφορικά με το οποίο ορίζεται η έννοια του προσδιοριζόμενου ρήματος.

π.χ. ῏Ην τῇ φωνῇ τραχύς (ήταν τραχύς στη φωνή).

5. Όργανο: δηλώνει το όργανο (κάτι υλικό) με το οποίο γίνεται η ενέργεια του ρήματος. Είναι πάντα συγκεκριμένο ουσιαστικό.

π.χ. Τὴν θύραν τῇ βακτηρίᾳ ἔκρουε (χτυπούσε την πόρτα με το ραβδί).

6. Μέσο: δηλώνει το μέσο (κάτι το μη υλικό) με το οποίο γίνεται η ενέργεια του ρήματος. Είναι πάντα αφηρημένο ουσιαστικό.

π.χ. ῾Η πόλις νόμοις διοικεῖται (η πόλη διοικείται με νόμους).

7. Τρόπο: δηλώνει τον τρόπο με τον οποίο γίνεται η ενέργεια του ρήματος. Είναι αφηρημένη έννοια.

Μετάφραση:  επίρρημα, εμπρόθετο προσδιορισμό, τροπική μετοχή. 

Συνήθως οι λέξεις: ἔργῳ (στην πραγματικότητα, με έργα), λόγῳ, ἰδίᾳ (στην ιδιωτική ζωή, προσωπικά), δημοσίᾳ (δημόσια), κοινῇ (από κοινού, δημόσια), πεζῇ (με τα πόδια), δίκῃ (δίκαια), σπουδῇ (γρήγορα), φύσει, τρόπῳ, βίᾳ, εἰκῇ (τυχαία), σιγῇ, σιωπῇ κ.ά.

π.χ. Τούτῳ τῷ τρόπῳ ἐτείχισαν τὴν πόλιν (με αυτόν τον τρόπο τείχισαν την πόλη).

8. Συνοδεία: δηλώνει το πρόσωπο ή το πράγμα που συνοδεύει το υποκείμενο του ρήματος. Συνήθως με ρήματα κίνησης.

π.χ. Ξέρξης ἀφίχθη χιλίαις ναυσί (ο Ξέρξης έφτασε με χίλια πλοία).

9. Ποσό: δηλώνει ποσό, μέτρο ή διαφορά. Συνοδεύει λέξεις με συγκριτική σημασία. Συνήθεις δοτικές του ποσού είναι οι λέξεις: ὀλίγῳ, πολλῷ, μακρῷ, μικρῷ, ὅσῳ, τοσοῦτῳ, τόσῳ.

π.χ. Οὐ πολλῷ ὕστερον (όχι πολύ αργότερα).

ενότητα 12η 

η αιτιατική
η αιτιατική στο λόγο

'Ενα όνομα σε αιτιατική μπορεί: 

α. να είναι κύριος όρος μιας πρότασης, δηλαδή να λειτουργεί ως αντικείμενο ή κατηγορούμενο
β. να αποτελεί μέρος ενός ονοματικού συνόλου
γ. να αποτελεί μέρος ενός επαυξημένου ρηματικού συνόλου
δ. να αποτελεί μέρος ενός προθετικού συνόλου
λειτουργία αιτιατικής

από ρήμα
Η αιτιατική όταν εξαρτάται από ρήμα μπορεί να είναι:

1. Αντικείμενο (βλ. σχετική ενότητα).

2. Κατηγορούμενο (βλ. σχετική ενότητα).

από όνομα
Η αιτιατική όταν εξαρτάται από όνομα είναι ετερόπτωτος ονοματικός προσδιορισμός (βλ. σχετική ενότητα). 

ως επιρρηματικός προσδιορισμός
Η αιτιατική ως επιρρηματικός προσδιορισμός μπορεί να δηλώνει:

1. Τόπο: δηλώνει πόσο απέχουν δύο σημεία μεταξύ τους ή το χώρο μέσα στον οποίο γίνεται η ενέργεια του ρήματος. Συνήθως οι λέξεις πλοῦν, σταδίους, σταθμούς.

π.χ. ᾿Απέχει ἡ Πλάταια τῶν Θηβῶν σταδίους ἐβδομήκοντα.

2. Χρόνο: δηλώνει το χρόνο που διαρκεί η πράξη του προσδιοριζόμενου ρήματος. Συνήθως οι αιτιατικές: τό πρῶτον - ἀρχήν (στην αρχή), τό τελευταῖον (στο τέλος), τό πάλαι -τό ἀρχαῖον (παλιά), τό λοιπόν (στο εξής).

π.χ. ῎Εμεινεν ἐνταῦθα ἑπτὰ ἡμέρας (έμεινε εδώ επτά μέρες).

Σημείωση:  όταν η αιτιατική του χρόνου συνοδεύεται από αριθμητικό και δεικτική αντωνυμία, στη μετάφραση μειώνουμε το αριθμητικό κατά ένα.

π.χ. ᾿Απέθανεν βασιλεὺς τέσσαρα ἔτη ταῦτα (ο βασιλιάς πέθανε εδώ και τρία χρόνια).

3. Αιτία:  συνήθως οι αιτιατικές τί -ὅ,τι (γιατί), τοῦτο -ταῦτα (γι᾿ αυτό), χάριν (χάρη στο).

π.χ. Τὶ τηνικάδε  ἀφῖξαι (γιατί έχεις έρθει τόσο νωρίς).

4. Τρόπο:  συνήθως οι αιτιατικές προῖκα -δωρεάν (δωρεάν), δίκην (σαν), τήν ταχίστην -τάχιστα -τήν εὐθεῖαν (κατευθείαν), τρόπον.

π.χ. Τίνα τρόπον τὴν θύραν κόψω; (με ποιο τρόπο να χτυπήσω την πόρτα;).

5. Σκοπό:  π.χ. Τὶ ἀφίχθης οὕτω πρῷ; (με ποιο σκοπό ήρθες τόσο νωρίς;).

6. Αναφορά:  συνήθως με ρήματα που σημαίνουν σύγκριση.

π.χ. Διαφέρω σοῦ οὐδέν (διαφέρω από σένα σε τίποτα).

7. Ποινή: συνήθως με τα ρήματα καταγιγνώσκω και καταψηφίζομαι (καταδικάζω). Συνήθως αιτιατικές της ποινής είναι οι λέξεις: θάνατον, φυγήν.

π.χ. Θάνατον κατέγνωσαν αὐτοῦ (τον καταδίκασαν σε θάνατο).

8. Η αιτιατική μπορεί να αποτελεί μέρος προθετικού συνόλου και να δείχνει επιρρηματική σχέση.

π.χ. Εἰς συμβουλὴν παρεκάλεσαν ἡμᾶς (μας κάλεσαν, για να τους συμβουλέψουμε)

ενότητα 13η 

προθέσεις
oρισμός

Προθέσεις ονομάζονται οι λέξεις που μπαίνουν μπροστά από ουσιαστικά που βρίσκονται σε πλάγια πτώση και σχηματίζουν μ᾿ αυτά εμπρόθετους επιρρηματικούς προσδιορισμούς.

είδη 

α. Κύριες: είναι οι προθέσεις που χρησιμοποιούνται και για το σχηματισμό εμπρόθετων προσδιορισμών, αλλά και για το σχηματισμό σύνθετων λέξεων. 'Αλλες από αυτές συντάσσονται με μία μόνο πτώση (μονόπτωτες), άλλες με δύο (δίπτωτες) και άλλες με τρεις (τρίπτωτες).

β. Καταχρηστικές: είναι οι προθέσεις που χρησιμοποιούνται μόνο για το σχηματισμό εμπρόθετων προσδιορισμών. Είναι όλες μονόπτωτες και συντάσσονται είτε με γενική είτε με αιτιατική.

σύνταξη κύριων προθέσεων

 μονόπτωτες
α. με γενική
1. ᾿Αντί
· τόπος (απέναντι)


π.χ. Πολέμιος ἀντὶ φίλου κατέστη.

· αντικατάσταση


π.χ. Βασιλεύσει ἀντ᾿ ἐκείνου.

· αιτία


π.χ. ᾿Ωφελῶ αὐτόν, ἀνθ᾿ ὧν εὖ ἔπαθον ὑπ᾿ ἐκείνου.

· σύγκριση

π.χ.  Αἱρετώτερος ὁ καλὸς θάνατος ἀντὶ τοῦ αἰσχροῦ βίου.

2. ᾿Από

· αφετηρία



π.χ. Κῦρος ὡρμᾶτο ἀπὸ Σάρδεων.

· απομάκρυνση


π.χ. Πεντεκαίδεκα στάδια ἀπὸ Φυλῆς.

· χρόνο



π.χ. ᾿Απὸ τούτου τοῦ χρόνου.

· προέλευση 



π.χ. Οἱ ἀπὸ τῶν πόλεων πρέσβεις.

· απαλλαγή-χωρισμός 

π.χ. ῞Ινα ἀπὸ τῶν πλουσίων ἀπαλλαγείη.

· αιτία



π.χ.  ᾿Απὸ τούτου ἐπῃνέθη.

· ποιητικό αίτιο 


π.χ. ᾿Επράχθη οὐδὲν ὑπ᾿ αὐτῶν.

· ύλη




π.χ. Εἵματα ἀπὸ ξύλων πεποιημένα.

· τρόπος-μέσο


π.χ. ᾿Απὸ τῶν χρημάτων συνέλεξεν στράτευμα.

· καταγωγή



π.χ. Οἱ ἀφ᾿ ῾Ηρακλέους.

3. ᾿Εκ - ἐξ (όταν ακολουθεί φωνήεν)

· τόπος



π.χ. ῎Ερχεται ἐκ πόλεως.

· χρόνος



π.χ. ᾿Εκ τοῦ δείπνου ἀνεχώρησαν πάλιν.

· καταγωγή



π.χ. ᾿Εκ πατρὸς εὐγενοῦς ἦν.

· αιτία



π.χ. ᾿Ετελεύτησεν ἐκ τοῦ τραύματος.

· ποιητικό αίτιο


π.χ.  ῾Η χώρα ἐκ βασιλέως ἐδόθη.

· ύλη




π.χ. ᾿Εποιοῦντο γέφυρας ἐκ φοινίκων.

· τρόπος-μέσο


π.χ. ᾿Εκ παντὸς τρόπου.

· συμφωνία



π.χ. ᾿Εκ τῶν νόμων εἰρήνην ἄξουσιν. 

4. Πρό
· τόπος (= μπροστά)


π.χ. Πρὸ τῶν πυλῶν.

· χρόνος



π.χ. Πρὸ τοῦ πολέμου οὐδέν ἔπασχον.

· υπεράσπιση


π.χ. Πρὸ τῆς ῾Ελλάδος ἀπέθανεν.

· αντιπροσώπευση


π.χ. ᾿Ερῶ καὶ πρὸ τῶνδε.

· προτίμηση



π.χ. Αἱροῦμαι πρὸ δουλείας θάνατον.

· σύγκριση


π.χ. Μήτε παῖδας περὶ πλείονος ποιοῦ πρὸ τοῦ δικαίου. 

β. με δοτική
1. ᾿Εν
· στάση σε τόπο


π.χ. ᾿Εν ᾿Αθήναις.

· ενώπιον



π.χ  Τιμόθεος ἐν ὑμῖν ἐδημηγόρησεν. 

· τρόπος-όργανο-μέσο

π.χ. ᾿Εν λόγοις πείθειν.

· αναφορά



π.χ. ᾿Εν τούτοις οὐχ ἱκανούς ηὕρομεν ὑμᾶς.

· συμφωνία



π.χ. ᾿Εν τοῖς νόμοις ἐποιήσαμεν τὰς κρίσεις.

· κατάσταση



π.χ. ᾿Αθηναῖοι ἐν ὀργῇ εἶχον τὸν Περικλῆ.

· εξάρτηση



π.χ. ᾿Εν τῷ θεῷ τὸ τέλος τούτου ἦν.

2. Σύν (ξύν)
· συνοδεία



π.χ. ᾿Επαιδεύετο σὺν τῷ ἀδελφῷ.

· συνδρομή-συνεργασία

π.χ. Σὺν θεοῖς οὐδενὸς ἀπορήσομεν.

· συμφωνία



π.χ. Σὺν τῷ νόμῳ ἐψηφίσαντο.

· τρόπος



π.χ. ᾿Εγὼ ταῦτα ἐποίησα σὺν δίκῃ.

· μέσο-όργανο


π.χ. ᾿Εμάχοντο σὺν μαχαίρᾳ καὶ θώρακι.

γ. με αιτιατική
1. Εἰς (ἐς)

· κατεύθυνση



π.χ. Διέβησαν εἰς Σικελίαν.

· στάση σε τόπο


π.χ. ᾿Ες θρόνους ἕζοντο.

· χρόνος



π.χ. Εἰς τὴ ὑστεραίαν οὐχ ἧκεν.

· αναφορά



π.χ. Εἰς πάντα πρῶτος.

· εχθρική κατεύθυνση

π.χ. Εἰς βασιλέα ἐβάδιζον σὺν ὅπλοις.

· σκοπός



π.χ. Ταῦτα εἰς κέρδος ἐποίησαν.

· τρόπος



π.χ. ᾿Ες τάχος.

· μέτρο



π.χ. ᾿Ες τοσοῦτο ἐγένετο.

· ποσό κατά προσέγγιση 

π.χ. Εἰς χιλίους ἦσαν ἐνταῦθα.

δίπτωτες

1.  Διά

με γενική

· τόπος



π.χ. ῎Εφευγον διὰ τῆς πόλεως.

· χρόνος



π.χ.  ῎Εκαιον πυρὰ διὰ νυκτός.

· τρόπος-μέσο-όργανο

π.χ.  Διὰ λόγου μανθάνει.

με αιτιατική

· τόπος



π.χ.  ᾿Ελαύνομεν ἵππους διὰ τάφρον.

· χρόνος



π.χ.  ῏Ηλθε διὰ νύκτα.

· αιτία



π.χ.  ᾿Αθηναῖοι διὰ Περικλέα βελτίους ἐγένοντο. 

2.  Κατά

με γενική

· κίνηση σε τόπο


π.χ.  ῎Εδραμον κατὰ γηλόφου.

· τόπος



π.χ.  Κατὰ χθονὸς ἔκρυψεν.

· χρόνος



π.χ.  Κατὰ παντὸς τοῦ χρόνου.

· εναντίωση



π.χ.  ᾿Οργὴ καὶ τιμωρία κατὰ τούτου.

· αναφορά



π.χ.  Μέγιστόν ἐστι ἐγκώμιον καθ᾿ ἡμῶν.  

με αιτιατική

· κίνηση σε τόπο


π.χ.  ῎Επλεον κατὰ ποταμόν.

· τόπος



π.χ.  Κατὰ πᾶσαν γῆν εἰσίν.

· χρόνος



π.χ.  Κατὰ τὸν πόλεμον πολλὰ ἐπράχθη.

· τρόπος



π.χ.  Κατὰ τύχην.

· αναφορά



π.χ.  Τὰ κατὰ τὴν τελευτὴν τοῦ Κύρου.

· συμφωνία



π.χ.  Κατὰ τοὺς νόμους.

· επιμερισμός



π.χ.  Τεταγμένοι κατὰ τάξεις.

· αιτία



π.χ.  Κατὰ φιλίαν αὐτοῦ οἱ πλεῖστοι συνέποντο.

· σκοπός



π.χ.  ῾Ο ὄχλος κατά θέαν ἦλθε.

3. ῾Υπέρ
με γενική

· τόπος



π.χ.  ῎Εθηκε τὸν ἥλιον ὑπὲρ τῆς γῆς.

· υπεράσπιση-χάρη

 
π.χ.  ῾Υπὲρ τῆς ῾Ελλάδος ἀπέθανεν.

· αντιπροσώπευση


π.χ.  ᾿Εγὼ ὑπὲρ σοῦ λέξω.

· σκοπός



π.χ.  ῾Υπὲρ ἀρετῆς πάντες πάντα ποιοῦσι.

· αιτία



π.χ.  ῾Ωργίζετο ὑπὲρ τῶν γεγενημένων.

· αναφορά



π.χ.  ῾Ηδέως ἂν διαλεχθείην ὑπὲρ τοῦ πράγματος.

με αιτιατική

· τόπος



π.χ.  ῞Οσοι οἰκοῦσιν ὑπὲρ τὸν ᾿Ισθμόν.

· χρόνος



π.χ.  Τὸν πόλεμον ὑπὲρ τὰ Μηδικά.

· υπέρβαση



π.χ.  ῾Υπὲρ τριάκοντα ἦσαν.

τρίπτωτες
1. ᾿Αμφί
με γενική

· τόπος



π.χ.  ᾿Αμφὶ ταύτης τῆς πόλεως οἰκοῦσι.

· αναφορά



π.χ.  Φιλονικοῦσιν ἀμφ᾿ ὧν κατεῖχον.

με δοτική

· τόπος



π.χ.  ᾿Αχαιοὶ ἕστασαν ἀμφὶ Μενοιτιάδῃ.

με αιτιατική

· τόπος



π.χ.  Οἱ ἀμφὶ ᾿Αριαῖον πάντες διεσπάρησαν.

· χρόνος



π.χ.  ᾿Αφικνοῦνται ἀμφὶ μέσας νύκτας.

· το περίπου



π.χ.  Πελτασταὶ ἀμφὶ τοὺς δισχιλίους.

2. ᾿Ανά

με αιτιατική

· τόπος



π.χ. ᾿Ανὰ τοὺς ὁδοὺς ἐβάδιζεν.

· έκταση



π.χ.  ῎Εφασαν οἰκεῖν ἀνὰ τὰ ὄρη.

· χρόνος



π.χ.  ᾿Ανὰ νύκτα.

· επιμερισμός



π.χ. ᾿Επορεύθησαν ἀνὰ πέντε.

· τρόπος



π.χ.  ᾿Ανὰ κράτος.

με δοτική

· τόπος



π.χ.  ᾿Ανὰ ἵπποις.

με γενική (σπάνια)

3. ᾿Επί

με γενική

· τόπος



π.χ. Καθέζετ᾿ ἐπὶ θρόνου.

· κατεύθυνση



π.χ.  ᾿Ανεχώρησαν ἐπ᾿ οἴκου.

· ενώπιον



π.χ.  ᾿Επ᾿ ὀλίγων μαρτύρων.

· αναφορά



π.χ.  ᾿Επὶ τῶν γεγενημένων ἀγνοοῦσιν.

· χρόνος



π.χ.  ᾿Επ᾿ εἰρήνης.

με δοτική

· τόπος



π.χ.  Τὴν μὲν κατέθηκεν ἐπὶ χθονί.

· χρόνος



π.χ.  ᾿Επὶ νυκτὶ φυλάξομεν.

· προσθήκη



π.χ.  ᾿Επὶ τούτοις.

· εξάρτηση



π.χ.  ᾿Επὶ βασιλεῖ ἐστὶ κολάζειν.

· αιτία



π.χ.  Αἰσχύνεται ἐπὶ τοῖς ἁμαρτήμασι.

· σκοπός



π.χ.  ᾿Επὶ τούτῳ ἀφίχθη.

· ενώπιον



π.χ.  ᾿Επὶ τοῖς δικασταῖς ἔλεγεν.

· συμφωνία-όρος


π.χ.  ᾿Ηρώτα ἐπὶ τοῖσιν ἂν σύμμαχος γένοιτο.

· εναντίωση



π.χ.  Τοῦτο ἐπ᾿ ἐμοῦ ἐμηχανήσατο.

με αιτιατική

· τόπος



π.χ. ᾿Ανέβη ἐπὶ τὸν ἵππον.

· κατεύθυνση απλή ή εχθρική
π.χ.  ᾿Εστρατεύετο ἐπὶ τοὺς Λυδούς.

· χρόνος



π.χ.  ᾿Επὶ πολὺν χρόνον.

· ποσό



π.χ. ᾿Επὶ πλεῖστον.

· σκοπός



π.χ. ᾿Επὶ ξένια τὸν κήρυκα ἐκάλεσαν.

4.  Μετά

με γενική

· τόπος



π.χ.  Μετὰ ζώντων ἦν.

· συνεργασία-συμμετοχή

π.χ.  Μετὰ Μαντινέων ξυνεπολέμουν.

· τρόπος



π.χ.  Μετ᾿ ὀργῆς.

· συμφωνία



π.χ.  Μετὰ τοῦ νόμου.

· συνοδεία



π.χ.  Μετὰ τοῦ ἀδελφοῦ.

με δοτική

· τόπος



π.χ.  Μετὰ κύμασιν.

με αιτιατική

· τόπος



π.χ.  ῞Α μετὰ χεῖρας ἔχει.

· χρόνος



π.χ.  Μετὰ ταῦτα.

· τάξη-ακολουθία


π.χ.  Μετ᾿ ἐμὲ δεύτερος.

5. Παρά

με γενική

· τόπος



π.χ.  Φάσγανον ἐρύσσατο παρὰ μηροῦ.

· προέλευση



π.χ.  ᾿Αγγελία ἥκει παρὰ βασιλέως.

· ποιητικό αίτιο


π.χ.  Παρά θεῶν ἡ τοιαύτη μανία δέδοται.

με δοτική

· πλησίον



π.χ.  Παρὰ σοι ἕστασαν.

· ενώπιον



π.χ.  Οὐ παρὰ δικασταῖς οἱ λόγοι ἂν γίγνοιντο.

· το κατά την κρίση


π.χ.  Δοκεῖς παρ᾿ ἡμῖν οὐ βεβουλεῦσθαι κακῶς.

με αιτιατική

· τόπος



π.χ.  ῏Ην κρήνη παρὰ τὴν ὁδόν.

· κατεύθυνση



π.χ.  ᾿Ελθὲ παρὰ Μενέλαον.

· χρόνος



π.χ.  Παρ᾿ ὅλον τὸν βίον.

· εναντίωση-ασυμφωνία

π.χ.  Παρὰ τὸ δίκαιον.

· μέτρο



π.χ.  Παρ᾿ ὁλίγον ποιοῦμαι τι.

· εξαίρεση



π.χ.  Εἶδον πάντας παρὰ σε.

· αιτία



π.χ.  ῾Η σωτηρία παρὰ τοῦτο ἐγένετο.

6. Περί

με γενική

· τόπος



π.χ.  Τείχη περὶ ᾿Αθηνῶν.

· αναφορά



π.χ.  Διαφοραὶ περὶ γῆς ὅρων.

· υπεράσπιση


π.χ.  ᾿Αμύνεσθαι περὶ πάτρης.

· αξία



π.χ. Περὶ πολλοῦ ποιοῦμαι τι.

· απαξία



π.χ.  Περὶ ὀλίγου ποιοῦμαι τι.

με δοτική

· τόπος



π.χ.  Περὶ τῇ χειρὶ δακτύλιον.

· αναφορά



π.χ.  ᾿Εφοβήθησαν περὶ τῷ χωρίῳ.

με αιτιατική

· τόπος



π.χ.  Δεῖ φύλακας εἶναι περὶ τὸ στρατόπεδον.

· χρόνος 



π.χ.  Περὶ μέσας νύκτας.

· αναφορά



π.χ.  Εἰσὶ περὶ ἀνθρώπους ἀδικώτατοι.

· το περίπου



π.χ.  ᾿Απέθανον περὶ τοὺς χιλίους.

7. Πρός
με γενική

· τόπος



π.χ.  Εἰσὶ οὗτοι οἱ χῶροι πρὸς θαλάσσης.

· αναφορά



π.χ.  Γένος ἐξ ᾿Αλικαρνασσοῦ τὰ πρὸς πατρός.

· ποιητικό αίτιο


π.χ.  Πρὸς τούτων ταῦτα ἐπράχθησαν.

· ωφέλεια-χάρη


π.χ. Σπονδὰς ἐποιήσατο πρὸς Θηβαίων.

με δοτική

· τόπος



π.χ.  Πρὸς Βαβυλῶνι ἦν ὁ Κῦρος.

· προσθήκη



π.χ.  Πρὸς τούτοις.

με αιτιατική

· κατεύθυνση



π.χ.  ῾Υπεχώρησαν πρὸς τὸν λόφον.

· χρόνος



π.χ.  Πρὸς ἡμέραν ἐγίγνετο.

· φιλική-εχθρική ενέργεια

π.χ.  ῾Ο λόγος οὐ πρὸς ἐμέ.

· αναφορά



π.χ.  ῏Ην καρτερικώτατος πρὸς τοὺς πόνους.

· σκοπός



π.χ.  Πρὸς τὶ μ᾿ ἐρωτᾷς;

· σύγκριση



π.χ.  Οὐδὲν ἡ εὐγένεια πρὸς τὰ χρήματα.

· συμφωνία



π.χ.  Πρὸς τὴν παροῦσαν δύναμιν.

8. ῾Υπό
με γενική

· τόπος



π.χ.  Πηγὴ ὑπὸ τῆς πλατάνου ρεῖ.

· αιτία



π.χ.  ῾Υπὸ τῆς λύπης ἀπέθανεν.

· ποιητικό αίτιο


π.χ.  ᾿Ετιμᾶτο ὑπὸ τοῦ δήμου.

· συνοδεία



π.χ.  Τὰ τείχη κατέσκαπτον ὑπ᾿ αὐλητρίδων.

· τρόπος



π.χ.  Ζῇ ὑπὸ μεγάλης ἐπιμελείας.

με δοτική

· τόπος



π.χ.  Τὶ ἔχεις ὑπὸ τῷ ἱματίῳ;

· υποταγή-εξάρτηση


π.χ.  Οἱ ὑπὸ βασιλεῖ ὄντες.

· επίβλεψη



π.χ.  Πεπαιδευμένος ὑπὸ ἀγαθῷ παιδοτρίβῃ.

με αιτιατική

· τόπος



π.χ.  ᾿Απῆλθον ὑπὸ τὰ δένδρα.

· χρόνος



π.χ.  Διέβησαν ὑπὸ νύκτα ἐς τὴν Σάμον.

· υποταγή-εξάρτηση


π.χ.  Αἴγυπτος ὑπὸ βασιλέα ἐγένετο.

σύνταξη καταχρηστικών προθέσεων
1.  ἄνευ, χωρίς με γενική
· εξαίρεση-χωρισμός


π.χ.  Πάντα ἄνευ χρυσοῦ.

· προσθήκη



π.χ.  Χωρὶς δὲ τούτων.

2.  ἄχρι, μέχρι με γενική

· τόπος



π.χ.  ῎Αχρι τῆς εἰσόδου.

· χρόνος



π.χ.  Μέχρι Πυθίων.

3. ἕνεκα, ἕνεκεν με γενική
· αιτία



π.χ. ῞Ενεκα τούτου ἐχάρη.

· σκοπός



π.χ.  ῞Ενεκα τούτου ἀφίχθη.

· αναφορά

π.χ.  ῞Ομοιοι τοῖς τυφλοῖς ἂν ἦμεν, ἕνεκα τῶν ὀφθαλμῶν.

4.  πλήν με γενική
· εξαίρεση



π.χ.  Πάντες ῞Ελληνες πλὴν Λακεδαιμονίων.

5.  χάριν με γενική
· σκοπός



π.χ.  Συγχωρῶ τοῦ λόγου χάριν.

6.  ὡς  με αιτιατική
· κατεύθυνση σε πρόσωπο

π.χ.  ᾿Επορεύοντο ὡς βασιλέα.

7.  νή με αιτιατική
· όρκο καταφατικό


π.χ.  Νὴ Δία σπένδουσι.

8.  μά με αιτιατική

· όρκο αποφατικό


π.χ. Μὰ τὸν ᾿Αέρα οὐκ εἶδον.

